**Naziv Programa:**

Program javnih potreba u školstvu Grada Velike Gorice za 2017. godinu (u daljnjem tekstu: Program)

OBRAZLOŽENJE

**Pravna osnova:**

Javne potrebe u školstvu utvrđuju se Državnim pedagoškim standardom osnovnoškolskog sustava odgoja i obrazovanja (NN 63/08 i 90/10) i Državnim pedagoškim standardom srednjoškolskog sustava odgoja i obrazovanja (NN 63/08 i 90/10), a sredstva za ostvarivanje javnih potreba u školstvu osiguravaju se u državnom proračunu i u proračunima jedinica lokalne i područne (regionalne) samouprave prema odredbama iz članaka 141., 142. i 143. *Zakona o odgoju i obrazovanju u osnovnoj i srednjoj školi* (NN 87/08, 86/09, 92/10, 105/10, 90/11, 16/12, 86/12, 94/13 i 152/14).

**Svrha donošenja ovog Programa:**

Programom javnih potreba u školstvu opisuje se sustav školstva i način njegovog financiranja u Gradu Velikoj Gorici, utvrđuju se aktivnost i projekti u djelatnosti školstva na području Grada Velike Gorice u 2017. godini kojima se omogućuje redovna zakonom propisana djelatnost odgoja i obrazovanja u osnovnim školama Grada Velike Gorice, kao i aktivnosti i projekti za koje ne postoji zakonska obveza, već ih jedinice lokalne samouprave mogu sukladno članku 143.stavak 3. *Zakona o odgoju i obrazovanju u osnovnoj i srednjoj školi* (NN 87/08, 86/09, 92/10, 105/10, 90/11, 16/12, 86/12, 94/13 i 152/14) utvrditi radi zadovoljavanja obrazovnih potreba na svom području.

Program daje pregled broja škola (posebno osnovnih i srednjih), područnih škola, učenika i razrednih odjela po školama u školskoj godini 2016./2017., broj učenika osnovnih škola u posljednjih 5 godina te pregled ukupnih sredstava uloženih u obnovu školskih objekata od 2002. godine do danas.

U Programu su istaknuti postojeći glazbeni i plesni programi u Umjetničkoj školi Franje Lučića, kao posebni oblik obrazovnih sadržaja koji postoje u Velikoj Gorici.

Također, sve aktivnosti i projekti utvrđeni ovim Programom su sustavno posloženi prema izvorima financiranja u Proračunu Grada Velike Gorice za 2017. godinu, ukratko su opisani, a za iste su naznačeni načini provedbe te kriteriji i mjerila osiguravanja sredstava za provedbu.